ศิริมงคล สิงห์มนัสศักดิ์

ศิริมงคล สิงห์มนัสศักดิ์ หรือ ศิริมงคล สิงห์วังชา อดีตแชมป์โลกคนที่ 23 ของประเทศไทย โดยเป็นแชมป์โลกถึง 2 รุ่น เป็นคนที่ 2 ของประเทศ

**ประวัติ**

**ประวัติเบื้องต้น**
ศิริมงคล มีชื่อจริงว่า ศิริมงคล เอี่ยมท้วม มีชื่อเล่นว่า "โอ๋" เกิดเมื่อวันที่ 2 มีนาคม พ.ศ. 2520 ที่ตำบลบึงยี่โถ อำเภอธัญบุรี จังหวัดปทุมธานี  เป็นลูกคนชายคนกลางในจำนวนลูก ๆ ทั้งหมด 3 คน ของนายมานพ เอี่ยมท้วม เจ้าของค่ายมวยสิงห์มนัสศักดิ์ และนางบัวเรียม เอี่ยมท้วม ผู้เป็นแม่ เมื่อยังเด็ก ศิริมงคลชอบร้องรำลิเกมาก เพราะติดตามแม่ซึ่งชอบดูลิเก ศิริมงคลเดิมทีเป็นคนไม่ชอบมวยเลย ทางพ่อ นายมานพจับให้ศิริมงคลชกมวย โดยเริ่มจากมวยไทยก่อน ด้วยการหลอกล่อให้ชกในงานวัดแถวบ้าน ได้ค่าตัวครั้งแรก 100 บาท ซึ่งทางครอบครัวเองก็มีลูกชายคนโต คือ มานพชัย สิงห์มนัสศักดิ์ เป็นอดีตแชมป์มวยไทยเวทีมวยช่อง 7 สี
สำหรับมวยสากลสมัครเล่น ศิริมงคลเองก็เคยชกมาก่อน ในนามของโรงเรียนสมัยศึกษาอยู่ระดับมัธยมศึกษา ได้แชมป์ในระดับนักเรียนมาจำนวนหนึ่ง

**แชมป์โลก WBU และ WBC**
ศิริมงคลขึ้นชกมวยสากลครั้งแรกเมื่อ 18 พฤษภาคม พ.ศ. 2537 ชนะคะแนน ฤทธิชัย เกียรติประภัสร์ จากนั้นชกชนะรวด จนได้ครองแชมป์โลกสหภาพมวยโลก (WBU) รุ่นซูเปอร์ฟลายเวท และแบนตัมเวท ในปี พ.ศ. 2538 ก่อนที่จะสละตำแหน่งไปเพื่อครองแชมป์โลกในสถาบันที่ใหญ่กว่า คือ สภามวยโลก (WBC) ซึ่งในเดือนพฤษภาคม ปี พ.ศ. 2539 ศิริมงคลเอาชนะน็อกยก 3 เขาใหญ่ มหาสารคาม หรือชื่อเดิมว่า ถนอมศักดิ์ ศิษย์โบ๊เบ๊ นักมวยรุ่นพี่ซึ่งเคยมีโอกาสขึ้นแชมป์โลกถึง 3 ครั้ง แต่ไม่ประสบความสำเร็จเลยสักครั้งและเป็นรองแชมป์โลก WBC อันดับ 1 รุ่นแบนตัมเวท ในขณะนั้น ไปได้อย่างสวยงาม ซึ่งในการชกครั้งนี้ถือเป็นการชกมวยครั้งสุดท้ายของถนอมศักดิ์
ต่อมาในเดือนสิงหาคม ปีเดียวกัน ที่จังหวัดพิษณุโลก ศิริมงคล สิงห์มนัสศักดิ์ ก็เอาชนะทีเคโอ​ โฆเซ ลุยส์ บูเอโน นักมวยชาวเม็กซิกัน ซึ่งเคยเป็นแชมป์โลกรุ่นซูเปอร์ฟลายเวทในสถาบันเดียวกันนี้ ในยกที่ 5 ไปได้อย่างงดงาม คว้าแชมป์เฉพาะกาลไปได้ ด้วยวัยเพียง 19 ปี และต่อมาในปี พ.ศ. 2540 สภามวยโลกก็ประกาศให้ศิริมงคลเป็นแชมป์โลกตัวจริง ศิริมงคล สามารถป้องกันตำแหน่งเอาไว้ได้ถึง 3 ครั้งด้วยกัน ในปลายปี ศิริมงคลได้เดินทางไปชกป้องกันตำแหน่งที่ประเทศญี่ปุ่น กับ โจอิจิโร ทัตสึโยชิ รองแชมป์โลก WBC อันดับ 2 และอดีตแชมป์โลกรุ่นเดียวกันชาวญี่ปุ่น ศิริมงคลต้องลดน้ำหนักเป็นอย่างมาก ถึงวันชกร่างกายซูบซีด แก้มตอบ ตาลึกโบ๋ ถึงกับต้องเปลือยกายตอนชั่งน้ำหนัก แต่ก็ยังอดทนกัดฟันสู้กับทัตสึโยชิได้จนถึงยก 7 ก่อนที่กรรมการจะยุติการชกแพ้ทีเคโอไปอย่างบอบช้ำ

**เลื่อนรุ่น**
จากนั้นจึงเลื่อนรุ่นขึ้นไปชกในรุ่นที่ใหญ่กว่า และอุ่นเครื่องอีกหลายครั้ง ก่อนจะขึ้นชิงแชมป์โลก WBC รุ่นซูเปอร์เฟเธอร์เวทสถาบันเดิมที่ว่างในฐานะรองแชมป์โลก WBC อันดับ 1 เอาชนะ เค็งโงะ นางาชิมะ นักมวยรองแชมป์โลก WBC อันดับ 2 ชาวญี่ปุ่น ไปได้เมื่อปี พ.ศ. 2545 และป้องกันตำแหน่งแชมป์ไว้ได้หนึ่งครั้ง ที่ประเทศญี่ปุ่น ก่อนที่จะแพ้คะแนนในการชกไฟท์บังคับต่อ เฆซุส ชาเบซ นักมวยรองแชมป์โลก WBC อันดับ 1 ชาวเม็กซิกัน ในปี พ.ศ. 2546 ที่สหรัฐอเมริกา

**ตกอับและปัจจุบัน === 
เมื่อเสียแชมป์โลกสมัยที่ 2 แล้ว การชกมวยของศิริมงคลเป็นไปอย่างลุ่ม ๆ ดอน ๆ เนื่องจากเป็นมวยรุ่นใหญ่ หาผู้สนับสนุนยาก ศิริมงคลเป็นข่าวโด่งดังอีกครั้งเมื่อปี พ.ศ. 2548 เมื่อปรากฏเป็นข่าวว่าตำรวจได้ทลายจับแหล่งค้าสื่อลามกแหล่งใหญ่ย่านตลาดนัดสวนจตุจักร พบอัลบั้มนู้ดของอดีตแชมป์โลก ศิริมงคล อยู่ด้วย ซึ่งเจ้าตัวได้สารภาพว่า ถ่ายไปเพราะค่าตัวดี ประกอบกับขณะนั้นคิดจะแขวนนวม เนื่องจากขณะนั้น ศิริมงคลได้เข้าสู่วงการบันเทิงด้วยการถ่ายแฟชั่นและแสดงละครโทรทัศน์เป็นตัวประกอบทางช่อง 7 เช่น เรื่อง เปรตวัดสุทัศน์ และได้แสดงมิวสิกวีดีโอของวงโมทีฟ โดยแสดงคู่กับ ดอม เหตระกูล หลังจากนั้นศิริมงคลก็ได้ออกหนังสือมาเล่มหนึ่งบอกเล่าเรื่องราวการตัดสินใจถ่ายรูปนู้ดครั้งนี้
ศิริมงคล กลับมาเป็นข่าวอีกครั้ง เมื่อต้นปี พ.ศ. 2550 เมื่อจะเบนเข็มไปชกมวยเค-วัน ที่ประเทศเกาหลีใต้ เนื่องจากค่าตัวดี และสามารถชกได้ดี และในปีเดียวกันนี้ ศิริมงคลได้ครองแชมป์ WBC เอเชียรุ่นซูเปอร์เฟเธอร์เวท ชนะคะแนน ทอง ป.โชคชัย และใน พ.ศ. 2551 ได้ครองแชมป์ PABA รุ่นซูเปอร์ไลท์เวท แต่ต่อมาก็สละตำแหน่งไปทั้งหมด
ต่อมา ศิริมงคลกลับมาชกมวยสากลอีกครั้งที่สหรัฐอเมริกา ในรุ่นเวลเตอร์เวท โดยเปลี่ยนผู้จัดการมาเป็น นริส สิงหวังชา ที่ชื่นชมในตัวของศิริมงคลมาตั้งแต่ต้น แต่ต่อมาก็ตกเป็นข่าวครึกโครมอีกครั้งเมื่อถูกจับในข้อหาค้ายาไอซ์เมื่อวันที่ 30 สิงหาคม พ.ศ. 2552 ที่พัทยา โดยศิริมงคลไม่ได้มีเจตนา แต่ว่าติดอยู่ในกลุ่มเพื่อนที่มีพฤติกรรมค้ายา จึงทำให้ตกกระไดพลอยโจนไปด้วย ทำให้มีแนวโน้มว่าต้องเลิกชกมวยไปโดยปริยาย ในช่วงนี้ทางครอบครัวของศิริมงคลทุกคนมีแต่ความโศกเศร้ารันทด เพราะศิริมงคลถือเป็นหัวเรี่ยวหัวแรงหลักของครอบครัว  แต่ศิริมงคลก็ยังได้รับการปล่อยตัวให้ออกมาชกมวยเป็นระยะ ๆ จนกระทั่งได้แชมป์ WBC เอเชียคอนติเนนตัล ในรุ่นเวลเตอร์เวท
ขณะที่ต้องโทษอยู่ในเรือนจำ ศิริมงคลถือเป็นนักโทษที่มีความประพฤติดี และเป็นครูสอนมวยให้แก่นักโทษคนอื่นในเรือนจำด้วย จึงได้รับพระมหากรุณาธิคุณลดหย่อนโทษ และได้รับการปล่อยตัวในวันที่ 2 สิงหาคม พ.ศ. 2556 และยังคงชกมวยต่อมา  จนได้ครองแชมป์ WBO เอเชียรุ่นซูเปอร์เวลเตอร์เวท อีกทั้งยังเป็นเทรนเนอร์ให้กับ ก้องพลากุลวงศ์ ก่อเกียรติยิม แชมป์ WBC Asia รุ่นซูเปอร์แบนตั้มเวท ซึ่งเป็นนักมวยรุ่นน้องอีกด้วย
ในปี พ.ศ. 2558 ศิริมงคลมีกำหนดได้ขึ้นชิงแชมป์โลกในรุ่นซูเปอร์เวลเตอร์เวท องค์กรมวยโลก (WBO) กับ แอนเดรียส อันดราเด แชมป์โลกชาวอเมริกัน ที่สหรัฐอเมริกา ในวันที่ 15 สิงหาคม ปีเดียวกัน แต่ก่อนที่จะมีกำหนดชกไม่นาน ปรากฏว่าทาง WBO ได้ปลดอันดราเดออกจากตำแหน่ง เนื่องจากไม่ได้ชกป้องกันตำแหน่งมานานกว่า 13 เดือน จึงทำให้การชกครั้งนี้ต้องยุติไป จากนั้น ศิริมงคลยังคงชกมวยต่อเนื่องมาจนทำสถิติชกมวยสากลอาชีพครบ 100 ครั้ง ใน พ.ศ. 2561 และชกเคลื่อนไหวอีก 2 ครั้ง โดยครั้งสุดท้ายแพ้น็อค ถิรชัย อ.เอกรินทร์ ในการชกชิงแชมป์รุ่นไลท์เฮฟวี่เวท WBA ASIA เมื่อวันที่ 24 เมษายน 2564 ณ โรงละครเดอะบาซาร์ เธียเตอร์ สวนลุมไนท์บาซาร์ รัชดาภิเษก ก่อนจะแขวนนวมไป

**ฉายา**
ศิริมงคล ถือได้ว่าเป็นนักมวยหน้าตาดี มีหมัดแย็บที่แม่นยำ แฟนมวยชาวไทยจึงตั้งฉายาให้ด้วยการโหวตผ่านนิตยสารมวยโลกว่า เทพบุตรหน้าหยก โดยที่ศิริมงคลเป็นผู้เลือกฉายานี้ด้วยตนเอง

**ชื่อในการชกมวยชื่ออื่น**
 ศิริมงคล นครทองปาร์ควิว- ศิริมงคล นครหลวงโปรโมชั่น

**เกียรติประวัติ**
 แชมป์โลก WBU รุ่นซูเปอร์ฟลายเวท
** ชิง 5 สิงหาคม 2538 ชนะคะแนน ฮวนนิโต คูมา () ที่ เวทีมวยช่อง 7 สี
** พ.ศ. 2539 สละแชมป์- แชมป์โลก WBU รุ่นแบนตัมเวท
** ชิง 23 ธันวาคม 2538 ชนะคะแนน มิเกล เอสปิโนซา () ที่ พระราม 9 สแควร์
** ป้องกันแชมป์ครั้งที่ 1, 23 มีนาคม 2539 ชนะคะแนน อาร์ตูโร เอสตราดา (เม็กซิโก) ที่ ห้างสรรพสินค้าบ้านไผ่ อ.บ้านไผ่ จ.ขอนแก่น
** พ.ศ. 2539 สละแชมป์- แชมป์เฉพาะกาล WBC รุ่นแบนตัมเวท 
** ชิง 10 สิงหาคม 2539 ชนะทีเคโอ ยก 5 โฆเซ ลุยส์ บูเอโน (เม็กซิโก) ที่ สนามกีฬา จ.พิษณุโลก (ต่อมาได้รับการแต่งตั้งเป็นแชมป์โลกจริง)​
*แชมป์โลก WBC รุ่นแบนตัมเวท
** ป้องกันแชมป์ครั้งที่ 1, 15 กุมภาพันธ์ 2540 ชนะคะแนน เฆซุส ซาราบิอา (เม็กซิโก) ที่ สนามกีฬา จ.นครพนม
** ป้องกันแชมป์ครั้งที่ 2, 26 เมษายน 2540 ชนะน็อค ยก 4 ฆาบิเอร์ กัมปานาริโอ () ที่ สนามฟุตบอลหาดป่าตอง จ.ภูเก็ต
** ป้องกันแชมป์ครั้งที่ 3, 4 กรกฎาคม 2540 ชนะคะแนน บิกตอร์ ราบานาเลส (เม็กซิโก) ที่ สนามกีฬากลางจังหวัดปัตตานี จ.ปัตตานี
** เสียแชมป์ 22 พฤศจิกายน 2540 แพ้ทีเคโอ ยก 7 โจอิจิโร ทัตสึโยชิ () ที่ โอซากะโจฮอล โอซากะ- แชมป์โลก WBC รุ่นซูเปอร์เฟเธอร์เวท
** ชิง (แชมป์ว่าง) 24 สิงหาคม 2545 ชนะทีเคโอ ยก 2 เค็งโงะ นางาชิมะ (ญี่ปุ่น) ที่ สนามกีฬาแห่งชาติเรียวโงกุ โตเกียว
** ป้องกันแชมป์ครั้งที่ 1, 13 มกราคม 2546 ชนะคะแนน ชเว ยง-ซู () ที่ โครากูเอ็งฮอล โตเกียว
** เสียแชมป์ 16 สิงหาคม 2546 แพ้คะแนน เฆซุส ชาเบซ (เม็กซิโก) ที่ ออสติน คอนเว็นชัน เซ็นเตอร์ รัฐเท็กซัส- นักมวยสากลอาชีพยอดเยี่ยม ประจำปี  2545- แชมป์ ABCO รุ่นซูเปอร์เฟเธอร์เวท
** ชิง 1 พฤษภาคม 2550 ชนะคะแนน ทอง ป.โชคชัย ที่ จังหวัดนนทบุรี
** สละแชมป์- แชมป์ PABA รุ่นซูเปอร์ไลท์เวท
** ชิง 21 ธันวาคม 2550 ชนะคะแนน อาร์เนล พอราส (ฟิลิปปินส์) ที่ มหาวิทยาลัยสุโขทัยธรรมาธิราช
** ป้องกันแชมป์ครั้งที่ 1, 24 พฤษภาคม 2551 ชนะน็อค ยก 1 แชด เบนเน็ต () ที่ ห้องฮันนี่ซัคเกอร์ โบลเลอร์ เมืองนิวคาสเซิล รัฐนิวเซาท์เวลส์- แชมป์ WBC เอเชีย รุ่นเวลเตอร์เวท
** ชิง 3 ธันวาคม 2554 ชนะคะแนน โมฮัมหมัดรีซ่า แฮมเซ่ (อิหร่าน) ที่ อำเภอเดิมบางนางบวช จังหวัดสุพรรณบุรี- แชมป์ WBC เอเชีย รุ่นเวลเตอร์เวท
** ชิง 14 พฤศจิกายน 2555 ชนะน็อค ยก 5 เดนนิส ปาดัว (ฟิลิปปินส์) ที่ ตลาดหวั่งหลี จ.ปทุมธานี
** ป้องกันแชมป์คร้งที่ 1, 14 พฤษภาคม 2556 ชนะน็อค ยก 6 มูฮำหมัดรีซ่า แฮมเซ่ () ที่ เวทีมวยนานาชาติรังสิต จ.ปทุมธานี
** ป้องกันแชมป์ครั้งที่ 2, 17 กันยายน 2556 ชนะน็อก ยก 3 รอนเนล เอสพาราส (ฟิลิปปินส์) ที่ อาคาร 13 เหรียญทาวเวอร์ ถ.พระราม 9
** ป้องกันแชมป์ครั้งที่ 3 12 ธันวาคม 2556 ชนะน็อค ยก 1 จิโอวานี่ โรต้า (ฟิลิปปินส์) ที่ มหาชัยวิลล่า จ.สมุทรสาคร
** ป้องกันแชมป์ครั้งที่ 4 5 กุมภาพันธ์ 2557 ชนะน็อค ยก 6 หยาง ซิน ซิน () ที่ ไฮคูซิตี้ฮอลล์ ไฮคู
** สละแชมป์- แชมป์ WBO เอเชียแปซิฟิค รุ่นเวลเตอร์เวท 147 ปอนด์
** ชิง  29 กรกฎาคม 2557 ชนะน็อค ยก 3 อมารี รามาดัน () ที่ โรงเรียนชุมชนประชาธิปัตย์วิทยาคาร ต.ประชาธิปัตย์ อ.ธัญบุรี จ.ปทุมธานี- แชมป์ WBO เอเชียแปซิฟิค รุ่นซูเปอร์เวลเตอร์เวท
** ชิง,  15 ตุลาคม 2557 ชนะคะแนน แดน นาซารีโน่ จูเนียร์ (ฟิลิปปินส์) ที่ ตลาดน้ำบึงพระยาสุเรนทร์ เขตคลองสามวา
** ป้องกันแชมป์ครั้งที่ 1, 7 เมษายน 2558 ชนะคะแนน แดน นาซารีโน่ จูเนียร์ (ฟิลิปปินส์) ที่ มหาชัยวิลล่า จังหวัดสมุทรสาคร
** ป้องกันแชมป์ครั้งที่ 2, 15 กันยายน 2558 ชนะน็อคยกที่ 3 ไซดิ มุนดิ (แทนซาเนีย) ที่ จังหวัดนนทบุรี- แชมป์ UBF รุ่นมิดเดิลเวท
** ชิง, 26 มกราคม 2559 ชนะน็อคยกที่ 8 วิลลี่ วิปเปิ้ล () ที่ วัดเขาอิติสุคโต  อำเภอหัวหิน จังหวัดประจวบคีรีขันธ์
** ป้องกันแชมป์ครั้งที่ 1, 29 กันยายน 2559 ชนะคะแนน การ์ลูส รูแบร์ตู () ที่ บ.เอสพีกันสาด นวมินทร์ 74 กรุงเทพมหานคร- แชมป์ UBO อินเตอร์คอนติเนนตัล รุ่นซูเปอร์เวลเตอร์เวท
** ชิง, 27 พฤษภาคม 2560 ชนะคะแนน ลาร์รี่ ซิวู () ที่ ประเทศสิงคโปร์

**อ้างอิง**
  สถิติการชก boxrec.com 
หมวดหมู่:นักมวยสากลชาวไทยรุ่นซูเปอร์ฟลายเวท
หมวดหมู่:นักมวยสากลชาวไทยรุ่นแบนตัมเวท
หมวดหมู่:นักมวยสากลชาวไทยรุ่นซูเปอร์เฟเธอร์เวท
หมวดหมู่:นักมวยสากลชาวไทยรุ่นซูเปอร์ไลท์เวท
หมวดหมู่:นักมวยสากลชาวไทยรุ่นเวลเตอร์เวท
หมวดหมู่:นักมวยสากลชาวไทยรุ่นซูเปอร์เวลเตอร์เวท
หมวดหมู่:นักมวยสากลชาวไทยรุ่นมิดเดิลเวท
หมวดหมู่:บุคคลจากอำเภอธัญบุรี
หมวดหมู่:แชมป์โลก WBC
หมวดหมู่:แชมป์โลก WBU
หมวดหมู่:แชมป์ ABCO
หมวดหมู่:แชมป์ PABA
หมวดหมู่:แชมป์ WBO เอเชีย
หมวดหมู่:นักมวยเค-วัน
หมวดหมู่:ผู้ฝึกสอนมวยสากล
หมวดหมู่:นักมวยไทยชาวไทย
หมวดหมู่:นักมวยสากลชาวไทย
หมวดหมู่:บุคคลในวงการมวยไทย
หมวดหมู่:โปรโมเตอร์มวยไทย
หมวดหมู่:นักโทษของประเทศไทย
หมวดหมู่:นักมวยจากจังหวัดปทุมธานี